b'\n_START_ARTICLE_\nViggo Kristiansen\n_START_SECTION_\nOppvekst\n_START_PARAGRAPH_\nKristiansen vokste opp i Kristiansand. \xc2\xabHan har v\xc3\xa6rt en plage for omgivelsene. Han sjikanerte kvinner med tilrop og forn\xc3\xa6rmelig adferd\xc2\xbb, uttalte aktor i straffesaken, Edward Dahl._NEWLINE_Han og Jan Helge Andersen ble beskrevet som enst\xc3\xb8inger som heller omgikkes barn enn jevnaldrende. Da lekte de ofte fengsel, der Kristiansen sperret barna inne under en veranda, og kunne opptre truende. Under denne fengselsleken skal han ha forgrepet seg p\xc3\xa5 en mindre\xc3\xa5rig jente ved flere anledninger, noe han senere erkjente. Han har ogs\xc3\xa5 erkjent \xc3\xa5 kikket p\xc3\xa5 en nabokvinne gjennom vinduene til huset hennes. Hans hovedinteresser skal ha v\xc3\xa6rt sex og porno, og han skal ha hatt en oppbl\xc3\xa5sbar pornodukke._NEWLINE_Kristiansen jobbet fra 1997 til 2000 som hjelpemann p\xc3\xa5 s\xc3\xb8ppelbil i Kristiansand kommune. Samtidig gikk han p\xc3\xa5 mekanikerlinjen ved yrkesskolen Kvadraturen skolesenter. Kort tid f\xc3\xb8r han ble p\xc3\xa5grepet og siktet for Baneheia-drapene, sluttet han som s\xc3\xb8ppelmann og begynte \xc3\xa5 jobbe for en malermester._NEWLINE_En tid var han aktiv i Heimevernsungdommen. Sammen med kameraten Jan Helge Andersen lekte han krig i skogen, og var ogs\xc3\xa5 opptatt av dyre sykler og mobiltelefoner.\n_START_SECTION_\nP\xc3\xa5gripelse, rettssak og dom\n_START_PARAGRAPH_\nLena Sl\xc3\xb8gedal Paulsen og Stine Sofie S\xc3\xb8rstr\xc3\xb8nen forsvant etter en badetur i Baneheia 19. mai 2000. En stor etterforskning ble igangsatt, og de ble funnet voldtatt og drept ved tjernet \xc2\xab2. stampe\xc2\xbb to dager senere. Dermed ble en omfattende jakt p\xc3\xa5 gjerningsmennene, som kom til \xc3\xa5 vare hele sommeren 2000, innledet. Onsdag 13. september ble Viggo Kristiansen og kameraten Jan Helge Andersen arrestert og siktet for drapene. Kristiansen ble p\xc3\xa5grepet mens han var p\xc3\xa5 jobb._NEWLINE_I 2001 startet saken mot Kristiansen i Kristiansand byrett, der han var tiltalt for voldtekt og drap p\xc3\xa5 Paulsen og S\xc3\xb8rstr\xc3\xb8nen, samt for utuktig omgang med to mindre\xc3\xa5rige barn. 1. juni 2001 ble Kristiansen d\xc3\xb8mt for voldtekt og overlagt drap p\xc3\xa5 begge jentene, og for utuktig omgang med mindre\xc3\xa5rige._NEWLINE_Den 13. februar 2002 ble han igjen d\xc3\xb8mt til samme straff for samme forhold i Agder lagmannsrett. Han var i tillegg tiltalt for seksuelle overgrep mot nok et mindre\xc3\xa5rig barn (en da syv \xc3\xa5r gammel jente), men ble frikjent for dette forholdet av juryen. Allikevel mente retten at det var sannsynlig at Kristiansen ogs\xc3\xa5 hadde beg\xc3\xa5tt disse overgrepene, og han ble derfor d\xc3\xb8mt til \xc3\xa5 betale erstatning til dette barnet ogs\xc3\xa5._NEWLINE_Kristiansen anket til H\xc3\xb8yesterett, men anken ble forkastet av H\xc3\xb8yesteretts kj\xc3\xa6rem\xc3\xa5lsutvalg, og dommen ble dermed rettskraftig._NEWLINE_I dommen ble det sl\xc3\xa5tt fast at Kristiansen tok initiativ til og var hovedmannen bak gjennomf\xc3\xb8ringen av drapene p\xc3\xa5 Paulsen og S\xc3\xb8rstr\xc3\xb8nen._NEWLINE_Den rettsoppnevnte sakkyndige, professor dr. med. Kjell Noreik, uttalte at Kristiansen \xc2\xaber \xc3\xa5 oppfatte som farlig\xc2\xbb og at han har \xc2\xabpedofile trekk\xc2\xbb, \xc2\xabsm\xc3\xa5 eller ingen mulighet til forbedring\xc2\xbb og at det \xc2\xaber en n\xc3\xa6rliggende fare for gjentagelse av voldelige handlinger og overgrep\xc2\xbb. Noreik kom frem til at Kristiansen har mangelfullt utviklede sjelsevner. Hans intelligenskvotient ble m\xc3\xa5lt til 83, noe som er under gjennomsnittet. Forvaringsdommen inneb\xc3\xa6rer at Kristiansen kan holdes i fengsel p\xc3\xa5 livstid, dersom dommerne ved vurdering hvert femte \xc3\xa5r etter soning kommer frem til at han fortsatt er farlig.\n_START_SECTION_\nDrapstrusler mot fengselsbetjent\n_START_PARAGRAPH_\nI 2008 ble Viggo Kristiansen anmeldt for drapstrusler mot en fengselsbetjent som var utplassert p\xc3\xa5 Ila som aspirant. Kristiansen skal ha kalt betjenten for en \xc2\xabsadistisk psykopatj\xc3\xa6vel\xc2\xbb og truet ham med: \xc2\xabVent til jeg kommer ut, hadde dette v\xc3\xa6rt utenfor hadde de ikke funnet deg. Jeg skal gj\xc3\xb8re dette \xc3\xa5ret til et helvete for deg\xc2\xbb. I rettssaken som kom opp i Asker og B\xc3\xa6rum tingrett i januar 2009 erkjente Kristiansen \xc3\xa5 sagt det han var tiltalt for, men mente det var sagt i en \xc2\xabhumoristisk og sarkastisk tone\xc2\xbb og bare var \xc2\xabfrisk spr\xc3\xa5kbruk\xc2\xbb. Han erkjente ikke straffskyld._NEWLINE_Kristiansen ble d\xc3\xb8mt for truslene i tingretten, men siden han allerede soner en forvaringsstraff p\xc3\xa5 21 \xc3\xa5r fikk han ikke ekstra straff, men straffeutm\xc3\xa5lingsutsettelse med en pr\xc3\xb8vetid p\xc3\xa5 to \xc3\xa5r. Dommen vil likevel kunne f\xc3\xb8re til at han nektes permisjon fra fengselet og ha betydning ved vurderingen av mulig fremtidig l\xc3\xb8slatelse (forvaringsfanger kan i prinsippet holdes fengslet p\xc3\xa5 ubestemt tid, s\xc3\xa5 lenge de fortsatt er farlige).\n_START_SECTION_\nSoning\n_START_PARAGRAPH_\nViggo Kristiansen soner i Ila fengsel og forvaringsanstalt, hvor han sitter p\xc3\xa5 Annekset, en spesialavdeling for innsatte som er svakt sosialt fungerende, har adferdsvansker, tilpasningsvansker og lignende, med behov for s\xc3\xa6rlig tilsyn. Han har utdannet seg til sveiser i fengselet og er \xc2\xabganggutt\xc2\xbb p\xc3\xa5 avdelingen. Han er ogs\xc3\xa5 blitt kirketjener.\n_START_SECTION_\nTV 2s opptak av Kristiansens reaksjon p\xc3\xa5 dommen\n_START_PARAGRAPH_\nTV 2 foretok et opptak av Kristiansen rett etter domsavsigelsen, og viste dette i TV 2s nyhetssendinger samme kveld klokken 18.30 og 21, til tross for domstollovens forbud mot \xc3\xa5 fotografere i rettssalen samt \xc3\xa5 offentliggj\xc3\xb8re opptaket. Opptaket viser Kristiansen som sm\xc3\xa5flirende og tyggende p\xc3\xa5 tyggegummi g\xc3\xa5r ut av rettslokalet. Nyhetssendingene inneholdt ogs\xc3\xa5 et intervju med hans forsvarer Tore H. Pettersen, som blant annet uttalte at Kristiansen \xc2\xabvar skuffet, det var rimelig tydelig p\xc3\xa5 hans kroppsspr\xc3\xa5k\xc2\xbb._NEWLINE_Sjefredakt\xc3\xb8r K\xc3\xa5re Valebrokk, som hadde godkjent at opptaket skulle sendes for p\xc3\xa5 den m\xc3\xa5ten gi seerne anledning til \xc3\xa5 kunne danne seg et bilde av Kristiansens opptreden og forsvarerens uttalelser, ble ilagt et forelegg p\xc3\xa5 25\xc2\xa0000 kroner av politiet i Agder. TV 2 ble ikke ilagt foretaksstraff og heller ikke fotografen som tok filmopptaket ble straffeforfulgt. Valebrokk vedtok ikke forelegget, og saken ble deretter sendt til Bergen tingrett hvor han ble frifunnet. Saken ble deretter anket direkte til H\xc3\xb8yesterett, som under dissens 3-2 forkastet anken under henvisning til EMKs artikkel 10 om ytringsfrihet (Rt. 2003 s. 593).\n_START_SECTION_\nFors\xc3\xb8k p\xc3\xa5 \xc3\xa5 f\xc3\xa5 saken gjenopptatt\n_START_PARAGRAPH_\nTil tross for at han er d\xc3\xb8mt i to instanser hevder Kristiansen at han er uskyldig i forbrytelsene han er d\xc3\xb8mt for. I et \xc3\xa5pent brev fra 27. februar 2002 trykket i flere norske aviser hevdet Viggo Kristiansens familie at han \xc2\xabble forh\xc3\xa5ndsd\xc3\xb8mt i Baneheia-saken\xc2\xbb og videre at \xc2\xabhan er uskyldig og vi skal st\xc3\xb8tte ham\xc2\xbb. Brevet var undertegnet av hans foreldre og to br\xc3\xb8dre._NEWLINE_I 2008 gjorde Kristiansen og hans familie fremst\xc3\xb8t for \xc3\xa5 f\xc3\xa5 tatt opp saken, og Kristiansens advokat Sigurd Kloms\xc3\xa6t leverte 5. september det \xc3\xa5ret en begj\xc3\xa6ring om gjenopptagelse til Kommisjonen for gjenopptagelse av straffesaker. Samtidig \xc3\xb8nsket Viggo Kristiansen \xc3\xa5 delta p\xc3\xa5 en journalistkonferanse i Kristiansand, for \xc3\xa5 konfrontere journalistene og argumentere for sin uskyld, men fikk ikke permisjon fra fengselet. Han stilte i stedet til intervjuer i flere aviser, bl.a. i Dagbladet og VG. I intervjuene sammenlignet han seg med Fritz Moen, og beskrev sin egen rettssak som absurd. Videre gjentok han tilst\xc3\xa5elsen av at han hadde forgrepet seg p\xc3\xa5 en av de to jentene han tidligere var anklaget for ved siden av drapene. Kristiansen sier at han heller vil sitte resten av livet i fengsel enn \xc3\xa5 tilst\xc3\xa5. Ei heller vil han tilst\xc3\xa5 for \xc3\xa5 oppn\xc3\xa5 kortere straff._NEWLINE_Hans far, Svein Kristiansen, og flere andre familiemedlemmer, bl.a. onkel, tante og fetter, stilte ogs\xc3\xa5 opp til intervjuer i pressen, der de gav Viggo Kristiansen \xc2\xabfamiliens fulle st\xc3\xb8tte\xc2\xbb og beskrev saken som \xc2\xaben farse\xc2\xbb. De gjentok ogs\xc3\xa5 at de er fullt overbevist om at Viggo Kristiansen er uskyldig d\xc3\xb8mt. Kristiansens fetter deltok i tillegg i et panel p\xc3\xa5 journalistkonferansen som Kristiansen hadde \xc3\xb8nsket \xc3\xa5 delta p\xc3\xa5. Ogs\xc3\xa5 Kristiansens advokat Sigurd Kloms\xc3\xa6t og Kristiansens far, onkel og tante deltok p\xc3\xa5 konferansen. Ettersom Kristiansens familie mener at Kristiansens mor gir Viggo Kristiansen alibi for at han ikke utf\xc3\xb8rte drapene, reagerte faren sterkt p\xc3\xa5 at Andersen, den eneste drapsmannen som hadde etterlatt tekniske beviser, kunne bli gitt st\xc3\xb8rre troverdighet enn Kristiansens mor i norsk rettsvesen._NEWLINE_Den 15. juni 2010 avgjorde Gjenopptakelseskommisjonen \xc3\xa5 ikke gjenoppta saken med begrunnelsen at det ikke hadde framkommet bevis som var egnet til frifinnelse._NEWLINE_16. desember 2014 avviste Gjenopptagelseskommisjonen for sjette gang Kristiansens begj\xc3\xa6ring om \xc3\xa5 f\xc3\xa5 saken gjenopptatt._NEWLINE_Juli 2016 sendte advokat Arvid Sj\xc3\xb8din et brev til Agder Statsadvokatembete med anmodning om \xc3\xa5 gjen\xc3\xa5pne saken med henvisning til objektivitetsplikten. Bakgrunnen for brevet er f\xc3\xb8rst og fremst en teknisk rapport laget av sivilingeni\xc3\xb8r Harald Sivertsen som teknisk utelukker at Viggo Kristiansen sin mobiltelefon (og dermed ogs\xc3\xa5 Viggo Kristiansen selv siden telefonen ble brukt flere ganger) kan ha v\xc3\xa6rt p\xc3\xa5 \xc3\xa5stedet. Denne rapporten p\xc3\xa5peker at retten i de to f\xc3\xb8rste rettssakene ikke har forst\xc3\xa5tt hva de teknisk sakkyndige har sagt. Brevet peker ogs\xc3\xa5 p\xc3\xa5 temaer som at det ikke finnes DNA fra to gjerningsmenn (noe som ble lagt til grunn for dommen), at et vitne som bare s\xc3\xa5 Andersen sammen  med ofrene ikke ble f\xc3\xb8rt for retten, at Kripos sin egen gjerningsmannsprofil-studie som konkluderte med bare en gjerningsmann f\xc3\xb8rst ble kjent i 2008, at det var politiet i avh\xc3\xb8r som introduserte Andersen for ideen om at Viggo Kristiansen var hovedmann, osv.'